google/wiki40b huggingface dataset:
Stuping under Panamerikanske leker 1951

Stuping under Panamerikanske leker 1951 ble arrangert i Buenos Aires i Argentina fra 25. februar til 3. mars 1951. Det var sviktstup og tårnstup for både menn og kvinner. USA ble beste nasjon foran Mexico de vant to gullmedaljer hver.
GAZ-59037

GAZ-59037 er et terrengkjøretøy fra russiske GAZ.  Det er en sivil variant av det pansrede personellkjøretøyet BTR-80, og har således åttehjulsdrift.
Hic sunt dracones

Hic sunt dracones (norsk: «her finnes drager», Capitalis Monumentalis: HC SVNT DRACONES) er et latinsk uttrykk som brukes om uutforsket land.
Den moderne bruken av uttrykket stammer fra en antakelse om at tidligere tiders kartmakere skrev dette ved kanten av den kjente verden. I praksis er uttrykket kun gjenfunnet på ett historisk kart; på Hunt-Lenox-globusen datert til ca. 1503–1510 er HC SVNT DRACONES skrevet på et område øst for Asia. B.F. de Costa, som skrev om globusen i Magazine of American History i september 1879, antok imidlertid at Dracones her viser til Dagroians, et kongerike beskrevet av Marco Polo. En annen hypotese går ut på at innskriften skyldes historier om komodovaraner på den indonesiske øygruppen.
Gerontokrati

Gerontokrati (fra gammelgresk γέρων – géron, gammel og κράτος – krátos, herskap) er en styreform der makthavernes autoritet hovedsakelig baserer på høy alder.
En organisasjon som ikke formelt, men i praksis, er et gerontokrati, kalles på norsk for et «gubbevelde».
Den skotsk-norske krigen

Krigen og slaget ved Largs

Håkon svarte med å samle en flåte med over 120 skip i juli 1263 for å beskytte de Ytre Hebrider. Håkon stoppet på Isle of Arran hvor han forberedte seg på slaget ved Largs. Håkon angrep før planlagt, men dette viste seg å være en feil, fordi høststormene kom tidligere dette året og flåten fikk store skader. Håkon returnerte for å reparere skipene, men angrep Largs i oktober 1263. De norske soldatene ble angrepet av skotske buemenn da de ankom stranden, men de presset seg framover og Alexander IIIs styrker presset mot nordmennene. Slaget endte uavgjort, og Håkon spurte for en midlertidig fred for å hente de døde. Alexander innfridde dette. Håkon reiste tilbake til Orknøyene hvor han døde i desember.
Etter hans død skjedde det ikke mye bortsett fra at Alexander okkuperte Hebridene, men Magnus Lagabøte fikk Alexander til å kjøpe Hebridene og Man for 4 000 mark og måtte betale 100 mark hvert år på ubestemt tid. Dette skjedde ved fredssamtalen i Perth. Grunnen var at Magnus ville styrke det norske rike innad, og at krig på De britiske øyer ble for kostbart.
Krigen endte uavgjort.
Diamonds Are Forever (album)

Diamonds Are Forever er Bjøro Hålands 22. musikkalbum. Det kom ut i juni 2007. Albumet er innspilt i  Nashville. Det er et samarbeidsprosjekt mellom Håland og Todd Cerney, Casey Kelley og Lesley Ellis, som er musikere og låtskrivere fra Nashville. Trioen, som  spiller alt fra mandolin og munnspill til gitar og keyboard, har turnert med Håland i USA i mange år og har også deltatt på Dark Season Festival i Kristiansand. 
Andre som medvirker på plata er Dan Dugmore, steelgitar, Andy Hull, trommer, Charlie McCoy, munnspill, Oddvar Høgetveit, bass og Per Kolstad, piano. 
Platen ble lansert i Kristiansand 14. juni 2007.
Curt Rice

Karriere

Rice vokste opp i Minnesota i USA, og flyttet til Tromsø i 1993. Han har ph.d.-grad i generell lingvistikk fra University of Texas at Austin (1991). Fra 2003 til 2008 ledet han Senter for fremragende forskning i teoretisk lingvistikk ved Universitetet i Tromsø. Dette ble også det aller første senter for fremragende forskning ved denne institusjonen. Senteret ble evaluert som Europas ledende forskningsmiljø innen teoretisk lingvistikk. I november 2008 ble han valgt til prorektor for forskning og utvikling ved Universitetet i Tromsø, og ble i tillegg styreleder for forskningsdokumentasjonssystemet CRIStin.
Han ble rektor ved den daværende Høgskolen i Oslo og Akershus 1. august 2015, og denne institusjonen fikk 12. januar 2018 status som universitet og skiftet navn til Oslomet – storbyuniversitetet.

Rice i norsk universitetsdebatt

Rice har blant annet gjort seg til talsmann for å avskaffe norsk som akademisk språk og har begrunnet det med at «hvis man skriver på norsk, melder man seg ut». Han mener mer av undervisningen i høyere utdanning bør foregå på engelsk, mindre på norsk, og har tatt til orde for at det ikke skal være nødvendig å kunne norsk for å bli ansatt ved et norsk universitet eller høyskole. Hans uttalelser om at bruken av det norske språket bør reduseres eller avskaffes innen forskning og utdannelse har fått kritikk fra flere hold.
I perioden 1. januar 2014–31. desember 2017 er han oppnevnt av Kunnskapsdepartementet som leder for Komité for kjønnsbalanse og mangfold i forskning (Kif).
Arvesynd

Ifølge den kristne tradisjon er arvesynd (latin peccatum originale, «opprinnelig synd») den allmenne tilstand av syndighet i mennesket (mangel på hellighet) som mennesker fødes i (Salme 51:5). 
Navnet sikter til den første synd, Adam og Evas syndefall (eller fall i synd), som skulle være blitt nedarvet til alle etterkommere av Adam og Eva. Arvesynden har ifølge kristen teologi innflytelse på alt levende, det vil si menneskers ondskap og dyrs og planters levevilkår, fordi verden er «falt». Arvesynd atskiller seg fra alminnelig synd som årsak til virkning: «… det dårlige tre [bærer] dårlige frukter.» (Matt 7:17). Arvesynden er ikke en konsekvens av personlige handlinger, men er personlig i den forstand at den får konsekvenser for enhver.

Paulus

Ifølge apostelen Paulus (Rom. 5) har syndefallet medført at døden er kommet inn i verden, og at dette først ble overvunnet med Jesus Kristus. At menneskene er beheftet med Adams synd og derfor hjemfalne til døden er en tanke som finnes hos mange kristne forfattere.

Augustin

Augustin utformet den egentlige lære om arvesynden, ifølge hvilken alle mennesker bærer på Adams skyld og derfor er underkastet evig straff, hvis ikke Gud har utvalgt dem til å få del i frelsen gjennom Kristus – dette behandles i læren om predestinasjonen.

Middelalderen

Den middelalderske vestkirke aksepterte aldri Augustins egen tolkning, men mildnet læren og mente at ingen var forutbestemt til fordømmelse, men at det handlet om både Guds nåde og menneskets handlinger.

Martin Luther

Martin Luther som fant støtte i Augustins lære, mente at mennesket er uhjelpelig falt i synd, men blir frelst gjennom rettferdiggjørelse ved tro alene. Calvin skjerpet tanken ytterligere gjennom sin lære om den dobbelte predestinasjon, dvs. at forutbestemmelsen gjelder både frelse og fortapelse.
I de østlige kirkene har arvesyndslæren aldri vunnet samme gehør som i de vestlige.
Dictionnaire d'archéologie chrétienne et de liturgie

Dictionnaire d’archéologie chrétienne et de liturgie er et oppslagsverk for områdene kristen arkeologi og liturgihistorie. Det ble initiert av det franske forlaget Letouzey et Ané i Paris innen rammene av en planlagt Encyclopédie des sciences ecclésiastiques, og utgitt av Fernand Cabrol (1855–1937) og Henri Leclercq (1869–1945).
Leksikonet omfatter 15 bind som for det meste er bundet i 30 halvbind. De første bidragene kom i 1903 (det første bindet var ferdig i 1907), de siste som manuskripter som ble redigert av Leclercq selv (bindene 14,2 – 15,2) ble etter hans død fullført av Henri-Irénée Marrou (1904–1977) frem til året 1951.
De fleste artiklene er forfattet av Henri Leclercq, som kompilerte stoffet på British Museum i London og Bibliothèque nationale de France i Paris. Mesteparten av arbeidet skjedde i lesesalen i British Museum. Bidragene er så overveldende og fyldige at de enn i dag (2008) gir forskere en solid start for sin forskning. Det er også endel stoff som er flyktig eller ensidig presentert, noe som betinger at forskeren dobbeltsjekker. En særegenhet er de ofte svært utførlige biografiske artikler om enkeltforskere, skjønt det er ofte her at en uhemmet partiskhet skinner igjennom.
Taishi Taguchi

Landslaget

Taishi Taguchi spilte 3 landskamper for Japans herrelandslag.
Janusz Iliński

Bakgrunn

Iliński var født inn i en adelsslekt. Han fikk sin utdannelse ved militærakademiet i Polen og ved krigsskolen i École supérieure de guerre i Paris. Han tjenestegjorde som assisterende militærattaché i Frankrike og som militærattaché i Canada.

Andre verdenskrig

Etter utbruddet av andre verdenskrig, der Polen ble okkupert av Tyskland og Sovjetunionen, deltok Iliński i oppbyggingen av polske styrker i eksil i Storbritannia og Frankrike. Etter det tyske angrepet på Norge i april 1940 ble Den selvstendige Podhalebrigaden sendt sammen med franske og britiske styrker for å motstå invasjonen. Oberstløytnant Iliński deltok her som stabssjef og liaisonoffiser.
I slaget om Narvik gjorde han seg bemerket for sin innsats: «Under Podhale-Chasseurenes selvstendige brigades kampe i Norge i mai og juni 1940 viste han personlig mot og koldblodighet. Under angrepet på Narvik var Oberstløytnant Ilinski i første linje forbindelsesoffiser mellem det polske infanteri og den brittiske flåtes artilleri. Han utførte sine opdrag til det siste under de tyske avdelingers ild og sendte rapporter om fiendens stilling med fare for å bli tatt til fange. Under de vanskelige forhold viste han koldblodighet og opmuntret ved sitt exempel offiserer og soldater.» På bakgrunn av denne innstillingen ble han i norsk statsråd 20. mars 1942 tildelt Krigskorset med sverd. Innstillingen kom i stand etter initiativ fra generalmajor Carl Gustav Fleischer.
Senere i krigen steg han i gradene til oberst og var sjef for den polske militærmisjonen ved det allierte hovedkvarteret i Europa.

Forretningsmann i USA

Etter verdenskrigens slutt flyttet Iliński til USA og fikk statsborgerskap der. Han gikk inn i eiendomsbransjen og arbeidet først som hotell- og eiendomsforvalter i Washington, D.C.. Han var også inne på eiersiden i eiendomsselskaper. Iliński var styreleder og direktør ved Carlyle Hotel i New York.  
Iliński var gift med motedesigneren Fira Benenson.

Utmerkelser

I tillegg til det norske Krigskorset mottok han den polske Ordenen Virtuti Militari, var ridder av Æreslegionen, mottok Order of the British Empire og ble tildelt Bronze Star og Frihetsmedaljen.
Shangchuandao

Shangchuandao eller Shangchuan Dao (forenklet kinesisk: 上川岛, tradisjonell kinesisk: 上川島, pinyin: Shàngchuāndǎo), også Sancian eller bare Shangchuan, er en øy i provinsen Guangdong i Folkerepublikken Kina. Den ligger 14 km fra fastlandet ute i Sør-Kina-havet. Innbyggertallet er på ca. 16 000. Den er den største øya i provinsen Guangdong etter at øya Hainan ble utskilt som en egen provins i 1988. 
Øya er på 137,3 km², med en kyststripe på 217 km. Den ble skilt fra fastlandet etter siste istid. Vest for Shàngchuāndǎo ligger den mindre øya Xiachuan Dao.
Øya var en av portugisernes første handelsstøttepunkter for handelen med Sør-Kina og Kanton på 1500-tallet. Den fremtredende jesuitten og misjonæren Frans Xavier døde her den 3. desember 1552 av febersyke – han hadde oppholdt seg på øya i påvente av en mulighet til å bli smuglet inn i Kina. Han ble senere helligkåret, og hans første grav på øya er nå et valfartssted for katolikker.  En fransk jesuitt bygde det opprinnelige valfartskapellet over graven i 1699. Det er blitt restaurert en rekke ganger; den siste restaureringen, betalt av en jesuittdrevet skole i Hongkong, ble ferdig i 2006.
Etter at Macao ble fast portugisisk støttepunkt i 1557, ble Shàngchuāndǎo forlatt av portugiserne. 
Administrativt er Shàngchuāndǎo og tolv småøyer som sammen regnes som Shàngchuān zhèn 上川镇, 上川鎮 en av de tyve storkommuner i byfylket Taishan. Byene Dalangwan og Shadi 沙堤 ligger på Shàngchuāndǎo.
Gildeskål hovedkirke

Gildeskål kirkested

Sammen med Gildeskål gamle kirke og Prestegården utgjør Gildeskål hovedkirke et helhetlig kirkested i Gildeskål.

Bygningen

Byggverket er i tre og har 750 plasser. Arkitekt for kirken var Carl Julius Bergstrøm.
Hovedkirka er malt etter en dekorasjonsplan av arkitekt Harald Sund, og er holdt i nasjonale farger

Interiøret

Interiøret i Gildeskål hovedkirke er fra 1880-tallet. Altertavlen i kirken sto opprinnelig i Gildeskål gamle kirke og er fra 1713 tallet. I taket på kirken har Harald Sund malt stjernehimmel. Fra taket henger kirkeskipet, som er en fembøring ved navn Elias Blix.
Kirkeklokken som henger i tårnet er fra 1858, og er enda i bruk under gudstjenestene.
Fylkesvei 4606

Fylkesvei 4606 går mellom Randaberg og Sande i Randaberg kommune. Veien er 1,5 km lang.
Frem til 2019 hadde veien betegnelsen fylkesvei 477.
Kurland (Lørenskog)

Kurland er et sted i Lørenskog kommune. Stedet har navn etter gården som i dag er bygget inne mellom rekkehus, terrassehus og eneboliger. Postnummeret er 1479.
Grunnkretsen Kurland hadde 1110 innbyggere pr. 2019.
Łódź voivodskap

Historie

Voivodskapets hovedstad har alltid vært Łódź, skjønt dets landområder har forandret seg flere ganger.
Det første voivodskapet fungerte som administrativ enhet i Den andre polske republikk i årene 1921–1939. Det hadde i 1926 et areal på 19 034 km² og en befolkning på 2 253 000. Det omfattet den østlige del av dagens storpolske voivodskap samt den sentrale og sørlige del av sine nåværende områder. I 1938 ble noen av de vestlige powiatene overført til voivodskapet Poznań, mens Łódź voivodskap fikk områder fra voivodskapene Kielce og Warszawa i øst.
Det neste voivodskapet eksisterte fra 1945 til 1975. I 1975 – da antallet voivodskap ble økt fra 16 til 49 – ble det tidligere Łódź voivodskap delt opp i voivodskapene Sieradz, Piotrków Trybunalski, Skierniewice og delvis Płock, mens Łódź ble et såkalt byvoivodskap.
Sin nåværende form fikk voivodskapet etter den administrative reformen som trådte i kraft 1. januar 1999 (da antallet voivodskap ble redusert fra 49 til 16) gjennom at man slo sammen de tidligere voivodskapene Łódź (hele), Sieradz (hele), Piotrków (med unntak av gminaene Fałków og Kluczewsko), Skierniewice (med unntak av powiatene Sochaczew og Żyrardów), Płock (kun powiatene Kutno og Łęczyca samt gminaen Kiernozia), Kalisz (kun powiaten Wieruszów), Częstochowa (kun fem gminaer fra powiatene Radomsko og Pajęczno), Konin (kun gminaene Uniejów, Grabów og Świnice Warckie) og Radom (kun gminaen Drzewica).
Siviløkonom

Historisk bakgrunn

Graden ble etablert som handelskandidat, en tittel gitt etter en toårig handelsutdannelse (handelsdiplom) ved Norges handelshøyskole fra 1936. Utdannelsen var modellert etter handelsutdannelser i Tyskland. Fra 1938 ble det tilbudt et ettårig påbygningsstudium som kvalifiserte for læreryrket. I 1946 ble handelsdiplomstudiet utvidet til tre år. I 1963 ble tittelen handelskandidat endret til siviløkonom, som også ble lovbeskyttet det året. Siviløkonom var en treårig grad fra 1963 til 1975. Fra 1975 til 2003 var graden siviløkonom fireårig og tilsvarte dermed omfangsmessig cand.mag. I 1985 ble det bestemt at alle diplomøkonomer utdannet etter 1971 også kunne bruke tittelen siviløkonom.
De med fireårig siviløkonomutdannelse kan i dag ta ettårig videreutdannelse for å oppnå mastergraden ved blant annet Handelshøgskolen i Bodø og Handelshøyskolen BI.  
Tittelen «siviløkonom» ble tatt i bruk i privat regi av Norske Siviløkonomers Forening fra 1954, men hadde ingen offisiell beskyttelse. Fra 1963 til 2006 var tittelen lovbeskyttet og forvaltet av de lærestedene i Norge som hadde rett til å tildele tittelen (bl.a. Norges handelshøyskole). Etter 2006 kan tittelen siviløkonom gis som en sidetittel av enkelte norske læresteder. Interesseorganisasjonen Econa (tidligere Norske Siviløkonomers Forening) kan tildele tittelen til personer med tilsvarende utdannelse fra utlandet. Dette gjelder likevel ikke for personer som påbegynte sin utdannelse i 2002 eller tidligere og som fullførte innen 2008; det er da Norges handelshøyskole som kan tildele siviløkonom-tittelen. 
Siviløkonom må ikke forveksles med samfunnsøkonom, også kalt økonom. Begrepene «siviløkonom» og «bedriftsøkonom» er et særnorsk fenomen; på engelsk heter faget Business Studies, Business Administration, Commerce e.l. Det engelske begrepet Economics viser bare til samfunnsøkonomi og en economist på engelsk er alltid en samfunnsøkonom. Betegnelsen «siviløkonom» (tildelt før 2003) oversettes til engelsk som Bachelor of Commerce/Business Studies eller (tildelt etter 2003) som Master of Commerce/Business Studies. I Norge er bedriftsøkonomi, i motsetning til samfunnsøkonomi, ikke tradisjonelt et universitetsfag, men en praktisk orientert handelsutdannelse på høyskolenivå.

Tilsvarende grader i Norden

I Danmark betegner tittelen «civiløkonom» en person som har avlagt en 3-årig Erhvervsvidenskabelig Afgangseksamen (forkortes HA, da eksamenen tidigere het Handelsvidenskabelig Afgangseksamen). I Sverige har man tittelen «civilekonom» som tradisjonelt er en tittel for personer som er høyskoleutdannet i 3 eller 4 år med bedriftsøkonomi som hovedemne og samfunnsøkonomi som biemne (eller vice versa). Fra og med 2007 tilbyr visse universitet i Sverige den nye graden «civilekonomexamen». De nasjonale interesseorganisasjonene for siviløkonomer er sluttet sammen i Nordiska Civilekonomförbundet.
Bærum Basket

Bærum Basket eller Bærum BBK er en norsk basketballklubb, som spiller i BLNO. Klubben ble stiftet i 2009 som et samarbeid mellom de fire basketballklubbene i Bærum: EB-85, Lommedalen, Bærums Verk og Sandvika. Bærum Basket vant NM-gull for menn i 2011 og 2013.
Bærums Verk IF er en stor og gammel idrettsforening med flere idretter på programmet. Sandvika ble stiftet i 1967 og er en av landets eldste basketball-klubber, mens Lommedalen og EB-85 først og fremst har fokusert på rekrutteringslag i flere år. Klubbene bak Bærum Basket har vunnet 29 kongepokaler i tillegg til en rekke NM-titler i aldersbestemte klasser.
Malaza

Utseende

Middelsstore (vingespenn ca. 35 millimeter), brune smygere med små, gule flekker på vingene.

Utbredelse

Slekten er endemisk for Madagaskar.
Dragsholm amt

Dragsholm amt ble opprettet i 1662 av det tidligere Dragsholm len. Amtet bestod kun av Odsherred og øya Sejerø. Amtet ble nedlagt ved reformen av 1793, og inngikk deretter i Holbæk amt.
Shawan-demningen

Shawan-demningen er en demning med vannkraftverk under bygging i provinsen Sichuan i Kina, i vassdraget Dadu He, ei høyre sideelv til midtre løp av Chang Jiang. Det ble igangsatt med byggearbeider i 2009, og skal etter planen stå ferdig i 2015. 
Total effekt blir inntil 480 MW, som vil gjøre kraftverket til et av de 500 kraftigste i verden.
Poesislam

Poesislam, eller slampoesi (av engelsk poetry slam), er en konkurranseform der en poet eller dikter står på en scene og fremfører egne tekster eller poesi i konkurranse med andre poeter. Deltakerne er gjerne amatører, og det er publikum som kårer vinneren. Konkurransen befinner seg i krysningspunktet diktopplesning, standup og spoken word.

Bakgrunn og regler

Poesislam har sin opprinnelse i Chicago i USA i 1984, da bygningsarbeideren og poeten Marc Smith startet en poesiopplesningsserie på en jazzklubb i byen. Målet var å folkeliggjøre poesien ved å flytte poesiopplesninger fra akademiske fora til mer folkelige scener. Den første ordentlige poesislamen fant sted 25. juli 1986 på jazzklubben Green Mill.
Opptredene blir som regel bedømt av et dommerpanel, bestående av fire–fem personer som velges fra publikum. Hver dommer bedømmer opptredenene med poeng fra 1 til 10, men den laveste og høyeste poengsummen strykes, slik at det kun er de tre midterste poengsummene som blir gjeldende. En kan også kåre en poesislam-vinner ut fra applaus eller annen respons fra publikum.

Utbredelse

Siden starten i 1980-årene har poesislam spredt seg til store deler av verden og i Norge ble den første poesislamen arrangert i 2005 av Foreningen !les i samarbeid med De norske bokklubbene. I Norge har konkurranseformen blitt populær utover i 2010-årene, særlig blant yngre. Årlig arrangeres det norgesmesterskap og flere slampoesi-konkurranser rundt om i landet, i tillegg til nordiske mesterskap og verdensmesterskap.
Samskriving (grammatikk)

Samskriving (også kalt sammenskriving) betegner at flerleddede uttrykk skrives i ett ord, uten mellomrom. Når flerleddede uttrykk deles, korrekt eller feilaktig, kalles det særskriving.
Det er Språkrådet som normerer norsk sam- og særskriving.
VM i rullestolcurling 2011

VM i rullestolcurling 2011 ble arrangert i Praha i Tsjekkia ble arrangert fra 22. februar til 1. mars 2011. Dette var det syvende VM som ble arrangert.
Wilfred Ndidi

Landslaget

Han ble tatt ut i Nigerias tropp til VM i fotball 2018 i Russland.
Fiumansk

Fiumansk eller fiumansk dialekt (fiumansk: fiuman, italiensk: fiumano, kroatisk: fiumanski) er en lokal dialekt i byen Rijeka (tidligere Fiume) i Kroatia. Fiumsk er en venetiansk dialekt sterkt influert av čakavisk. Antallet brukere av dialekten er ukjent men tros å oppgå til cirka 5 000-40 000 individer.
Mange ord i fiumansk kommer fra andre språk. Ettersom Rijeka var en del av det Habsburgmonarkiet i nærmere seks århundrer kommer mange låneord fra tysk eller ungarsk. På 1800- og 1900-tallet opplevde byen en sterk immigrasjon noe som tilførte fiumansk berikelser med låneord fra andre språk, blant annet slovensk.
Mühlig-Hofmannfjella

Mühlig-Hofmannfjella er en fjellkjede som strekker seg 105 kilometer fra øst til vest mellom Gjelsvikfjella og Orvinfjella i Fimbulheimen i Dronning Maud Land. Jøkulkyrkja (3148 moh.), Dronning Maud Lands høyeste fjell, ligger i den østre delen av Mühlig-Hofmannfjella.
Mühlig-Hofmannfjella ble oppdaget under den tredje tyske antarktisekspedisjonen (1938–1939), ledet av kaptein Alfred Ritscher, og navngitt etter divisjonsdirektøren i Reichsluftfahrtministerium. Fjellene ble senere nedtegnet på nytt under den norske antarktisekspedisjonen (1956–60).